У паняцця ёсць і іншыя значэнні, гл. Касцёл Найсвяцейшай Дзевы Марыі.
**Касцёл Найсвяцейшай Дзевы Марыі** — каталіцкі храм, помнік архітэктуры неабарока. Знаходзіцца ў вёсцы Параф’янава (Докшыцкі раён, Віцебская вобласць).

Занесены ў Дзяржаўны спіс гісторыка-культурных каштоўнасцей Рэспублікі Беларусь як аб’ект гісторыка-культурнай спадчыны рэспубліканскага значэння.

У публікацыях савецкага і постсавецкага перыяду часам памылкова называецца імем «Касцёл Яна Хрысціцеля». Пад гэтым імем ён згадваецца ў Дзяржаўным спісе каштоўнасцяў і шэрагу іншых крыніц Аднак з моманту кансэкрацыі касцёла ў 1675 годзе і да сённяшняга часу святыня мае тытул Імя Найсвяцейшай Панны Марыі.

Гісторыя
--------

У 1624 годзе віленскі архідыякан Мельхіёр Гэльяшэвіч збудаваў у Параф'янаве драўляны касцёл. Вядомая выява гэтай святыні на гравюры 1650 года. У час вайны Расіі з Рэччу Паспалітай ў сярэдзіне XVII стагоддзя святыня была спалена, і адбудаваная наноў і кансэкраваная віленскім архідыяканам біскупам Мікалаем Слупскім 8 верасня 1675 года. Касцёлу быў нададзены тытул Імя Найсвяцейшай Панны Марыі. 

У 1899-1904 гадах быў пабудаваны мураваны касцёл Імя Найсвяцейшай Панны Марыі. Праект святыні стварыў архітэктар Тадэвуш Раствароўскі. Касцёл быў асвечаны 20 лістапада 1904 года ксяндзом Янам Курчэўскім.

У 1962 г. касцёл у в. Параф’янава быў закрыты і прыстасаваны пад склад. Восенню 1989 г. вернуты каталіцкай парафіі, а 2 лютага 1990 года там была адслужаная першая пасля вяртання святыні Імша.

Архітэктура
-----------

Гэты помнік архітэктуры псеўдабарока яшчэ больш выразна імітуе пашыраную ў часы барока 2-вежавую базіліку з трансептам. Выцягнуты прэсбітэрый з паўкруглым завяршэннем абкружаны абхадным хорам. Цэнтральны неф і трансепт накрыты ўзаемна перпендыкулярнымі двухсхільнымі дахамі з 3-вугольнымі франтонамі на тарцах. Галоўны фасад вырашаны як 2-ярусны аб’ём-нартэкс, па баках якога ўзвышаюцца чацверыковыя вежы са складанай кампазіцыяй завяршэнняў. Сцены цалкам змураваны з цэглы і атынкаваны. Фасады ажыўляе багатая ордарная пластыка: прафіляваныя карнізы, пілястры, вялікія і разнастайныя па форме праёмы. Унутры цэнтральны неф перакрыты цыліндрычным скляпеннем з распалубкамі, бакавыя нефы — крыжовымі. Слупы і сцены расчлянёны падвойнымі пілястрамі і ўпрыгожаны арнаментальным роспісам і гіпсавымі барэльефамі на тэму «Крыжовы шлях Хрыста», выкананымі ў 1927 г.

* Бакавы фасадБакавы фасад
* Касцёл з боку апсідыКасцёл з боку апсіды
* Галоўныя алтарГалоўныя алтар
* Бакавы алтарБакавы алтар
*

Зноскі
------

1. 1 2 3  Збор помнікаў гісторыі і культуры. Віцебская вобласць. Стр. 253
2. 1 2  Архітэктура Беларусі. Энцыклапедычны даведнік". Мінск, «Беларуская Энцыклапедыя імя Петруся Броўкі», 1993 год. ISBN 5-85700-078-5
3. 1 2  *Ks. Jan Kurczewski* Stan kościołów parafjalnych w djecezji wileńskiej po najściu nieprzyjacielskim 1655-1661 r.(польск.) // *Litwa i Ruś: miesięcznik poświęcony kulturze, dziejom, krajoznawstwu i ludoznawstwu* : часопіс. — 1912. — Wrzesień — Т. T. III. — № z. III. — С. 218.
4. 1 2  *o. Jan Fibek (OFMCap).* Wskrzeszenia na pograniczu dwóch światów. Dzieje Kościoła rzymsko-katolickiego w dorzeczu Berezyny i Wilji w granicach Dekanatu Dokszyckiego w Diecezji Witebskiej na Białorusi 1395-2009 r.. — Nowe Miasto n/Pilicą, 2011. — С. 211.
5. ↑  *K. M.* Z Parafjanowa(польск.) // *Gazeta Swiąteczna* : газета. — 1904. — Grudzień — № 50. — С. 2.

Літаратура
----------

* Касцёл Найсвяцейшай Дзевы Марыі // Памяць: гісторыка-дакументальная хроніка Докшыцкага раёна / рэдкал.: Г. П. Пашкоў [і інш.]; маст. Э. Э. Жакевіч. — Мн. 2004. — С. 670.
* А. М. Кулагiн. Каталiцкiя храмы Беларусi. — Мінск: 2008. ISBN 978-985-11-0395-5
* Архітэктура Беларусі. Энцыклапедычны даведнік". Мінск, «Беларуская Энцыклапедыя імя Петруся Броўкі», 1993 год. ISBN 5-85700-078-5

Спасылкі
--------

* Касцёл Найсвяцейшай Дзевы Марыі (Параф’янава) на сайце Глобус Беларусі (руск.)
* Касцёл Найсвяцейшай Дзевы Марыі (Параф’янава) на сайце Radzima.org
* Касцёл Найсвяцейшай Дзевы Марыі (Параф’янава) на сайце Catholic.by (бел.)
* Жыватворнае веры крыніца // «Звязда»

| ⛭Докшыцкі дэканат |
| --- |
| 
* Касцёл Святой Сям’і і Святога Юрыя (Барсукі)
* Касцёл Хрыста Валадара Сусвету (Бягомль)
* Касцёл Маці Божай Міласэрнасці (Бярозаўка)
* Касцёл Святога Яна Хрысціцеля (Валкалата)
* Касцёл Святой Тройцы (Докшыцы)
* Касцёл Сэрца Ісуса (Крулеўшчына)
* Касцёл Найсвяцейшай Дзевы Марыі (Параф’янава)
* Касцёл Маці Божай Каралевы (Порплішча)
* Касцёл Святога Ільі (Ураджайная)

 |